അഫ്ഗാനിസ്താന്റെ മുന് വൈസ് പ്രസിഡന്റ് അബ്ദുള് റഷീദ് ദോസ്തമിന്റെ ആഡംബരഭവനം പിടിച്ചെടുത്ത് താലിബാന് ആഡംബരം ആസ്വദിക്കില്ലെന്നും, അത് മരണശേഷം സ്വര്ഗത്തില് ലഭിക്കുമെന്നും താലിബാന് നേതാവ് കാബൂള്: അഫ്ഗാനിസ്താന്റെ മുന് വൈസ് പ്രസിഡന്റ് അബ്ദുള് റഷീദ് ദോസ്തമിന്റെ ആഡംബരഭവനം പിടിച്ചെടുത്ത് താലിബാന്. താലിബാന് അംഗങ്ങള് ബംഗ്ലാവിനുള്ളിലെ കാഴ്ചകള് കാണുന്നതും ഉറങ്ങുന്നതുമായ ദൃശ്യങ്ങള് പുറത്തുവന്നിട്ടുണ്ട്. താലിബാന്റെ പ്രമുഖ എതിരാളികളില് ഒരാളും പട്ടാളമേധാവിയുമായിരുന്ന ദോസ്തം, നിലവില് അഫ്ഗാനില്നിന്ന് പലയാനം ചെയ്തിരിക്കുകയാണ്. താലിബാന് സര്ക്കാരിലെ ഏറ്റവും ശക്തരായ നേതാക്കളിലൊരാളായ ക്വരി സലാഹുദ്ദീന് അയ്യൂബിയുടെ സുരക്ഷാ ഉദ്യോഗസ്ഥരാണ് ഇവിടെ കാവല് നില്ക്കുന്നത്. ഓഗസ്റ്റ് 15ന് കാബൂള് പിടിച്ചെടുത്തതിന് പിന്നാലെ തന്റെ 150 പടയാളികളെയാണ് അയ്യൂബി ഇവിടെ നിയോഗിച്ചത്. ദീര്ഘകാലത്തെ അഴിമതിയുടെ ഫലമാണ് ഈ ഭവനവും അതിലെ ആഡംബരവുമെന്നാണ് താലിബാന്റെ വിലയിരുത്തല്. ആഡംബരത്തിന്റെ പര്യായമാണ് ഈ ബംഗ്ലാവ്. വലിയ ദീപങ്ങളാല് അലങ്കരിച്ച ഹാളുകളും വിലയേറിയ സോഫകളുമാണു ബംഗ്ലാവിലുള്ളത്. കെട്ടിടത്തിനകത്തുതന്നെ സ്വിമ്മിങ് പൂളുമുണ്ട്. എല്ലാ സൗകര്യങ്ങളുമുള്ള ജിമ്മും ഇവിടെ ഒരുക്കിയിട്ടുണ്ട്. വര്ഷങ്ങളോളം താഴ്വരകളിലും പര്വതങ്ങളിലും ഒളിച്ചു കഴിഞ്ഞ താലിബാന് അംഗങ്ങള്ക്കു പുതിയ അനുഭവമായിരുന്നു ഇതെല്ലാം. എന്നാല് തന്റെ ആളുകള് ആഡംബരത്തില് മയങ്ങില്ലെന്ന് അയ്യൂബി വാര്ത്താ ഏജന്സിയായ എ.എഫ്.പിയോടു പ്രതികരിച്ചു. ആര്ഭാടജീവിതം നയിക്കാന് ഇസ്ലാം അനുശാസിക്കുന്നില്ലെന്ന് നാല് പ്രവിശ്യകളുടെ മിലിട്ടറി കമാന്ഡര് കൂടിയായ അയ്യൂബി പറഞ്ഞു. അതു മരണശേഷം സ്വര്ഗത്തിലാണു ലഭിക്കുകയെന്നും അയ്യൂബി കൂട്ടിച്ചേര്ത്തു.